บาทแข็งค่ารับมติคงดอกเบี้ย-เงินไหลเข้า
เงินบาทปรับแข็งค่าขึ้นตอบรับมติกนง.คงดอกเบี้ย โดยค่าเงินบาทปิดที่ระดับ 32.52-32.55 บาท/เหรียญสหรัฐ
28 ม.ค. 2558

เงินบาทปรับแข็งค่าขึ้นตอบรับมติกนง.คงดอกเบี้ย โดยค่าเงินบาทปิดที่ระดับ 32.52-32.55 บาท/เหรียญสหรัฐ
เมื่อวันที่ 28 ม.ค. นักค้าเงินธนาคารกรุงเทพ กล่าวว่า การเคลื่อนไหวของเงินบาท ปิดตลาดที่ระดับ 32.52-32.55 บาท/เหรียญสหรัฐ ปรับแข็งค่าขึ้นจากช่วงเช้าที่เปิดตลาดที่ระดับ 32.62-32.63 บาท/เหรียญสหรัฐ โดยการเคลื่อนไหวระหว่างวันผันผวนบ้าง เนื่องจากในช่วงเช้าเคลื่อนไหวในทิศทางอ่อนค่าและอ่อนค่าสุดระหว่างวันที่ระดับ 32.65 บาท/เหรียญสหรัฐ
อย่างไรก็ดี มาช่วงหลังบ่าย 2 โมง ซึ่งตลาดรับข่าวผลการประชุมคณะกรรมการนโยบายการเงิน(กนง.)ที่คงดอกเบี้ยไว้ที่ 2% การเคลื่อนไหวของเงินบาทก็ปรับแข็งค่าขึ้น และแข็งค่ามากสุดของวันที่ระดับ 32.52 บาท/เหรียญสหรัฐ ก่อนจะมาปิดที่ระดับ 32.52-32.55 บาท/เหรียญสหรัฐดังกล่าว
“เงินบาทวันนี้ค่อนข้างผันผวนบ้าง โดยช่วงเช้าบาทเคลื่อนไหวในทางอ่อนค่า แต่หลังบ่าย 2 ก็ปรับแข็งค่าขึ้น เนื่องจากธนาคารกลางประเทศอื่นอาจจะปรับลดดอกเบี้ยแต่ของไทยมีมติคงดอกเบี้ย และยังมีเงินไหลเข้าจากต่างชาติมาลงทุนในตลาดหุ้นและพันธบัตรอีกด้วย สำหรับแนวโน้มค่าเงินบาทในช่วงนี้ยังคาดว่าจะเคลื่อนไหวในกรอบแคบๆที่ระดับ 32.50-32.65 บาท/เหรียญสหรัฐ”นักค้าเงินธนาคารพาณิชย์ระบุ